মেট্রোয় শ্লীলতাহানির অভিযোগ, পুরুষযাত্রীকে কুঁদঘাটে নামিয়ে জুতোপেটা মহিলাদের

কলকাতা: মেট্রোর (Kolkata Metro) মধ্যে মহিলা যাত্রীর গায়ে হাত দেওয়ার অভিযোগ উঠল এক পুরুষযাত্রীর বিরুদ্ধে। পুরুষ যাত্রীকে কুঁদঘাট স্টেশনে নামিয়ে জুতোপেটা করার অভিযোগ উঠল সহযাত্রীর বিরুদ্ধে। ঘটনাকে কেন্দ্র করে সোমবার রাতে মেট্রোর মধ্যেই ধুন্ধুমার কাণ্ড বাধে। পরে অভিযুক্তকে আরপিএফের হাতে তুলে দেন মহিলা যাত্রীরাই।

মেট্রোতে যুগলের ঘনিষ্ঠ হওয়া থেকে মহিলাদের শ্লীলতাহানি করার ঘটনা নতুন নয়। নিত্যযাত্রীরা প্রায়শই এই ঘটনার প্রত্যক্ষদর্শী। জানা গিয়েছে, সোমবার রাতে দক্ষিণেশ্বর থেকে কবি সুভাষগামী মেট্রোতে ঘটনাটি ঘটেছে। অভিযোগ, রাতে মেট্রোতে ভিড়ের মধ্যে এক পুরুষ যাত্রী মহিলাদের শ্লীলতাহানি করার করেন। মহিলাযাত্রীদের গায়ে হাত দেওয়ার সময় তাঁকে হাতেনাতে ধরে ফেলেন কয়েক জন যাত্রী। রবীন্দ্র সরোবর স্টেশন ছাড়তেই ঘটনাকে কেন্দ্র করে উত্তেজনা শুরু হয়। মেট্রো কুঁদঘাট স্টেশনে দাঁড়াতেই অভিযুক্ত নেমে পড়েন। তখন অভিযুক্তকে ধরে ফেলেন সহযাত্রীরা। মহিলাযাত্রীরা অভিযুক্তকে ধরে মারধর শুরু করেন। ক্ষুব্ধ মহিলাযাত্রীদের কয়েকজন অভিযুক্তকে জুতোপেটাও করেন। পরিস্থিতি সামাল দিতে ঘটনাস্থলে আসে আরপিএফ কর্মীরা।

আরও পড়ুন: দিল্লির পথে ‘যোগ্য’ চাকরিহারারা

আরপিএফের হাতে অভিযুক্তকে তুলে দেন মহিলারা। যাত্রীদের অভিযোগ, মেট্রোর মধ্যে শ্লীলতাহানির ঘটনা নতুন নয়। হামেশায় একাংশ পুরুষ যাত্রীর অভব্য আচরণের মুখোমুখি হতে হয় তাঁদের।

অন্য খবর দেখুন